送盧五方春分教端州
作者：趙汝回
朝代：宋

paragraphs: 柳南矯矯蛟龍騫，古詩古文高入天。
奉試詞場三十年，柳度夜夜魁星躔。
集英殿下聽臚傳，唱在第十衆所冤。
天豈恨汝月蝕篇，罰使獨吟瘴海邊。
中州近年栽木綿，春寒秋熱氣已偏。
我心憂國身甚便，編排失手安足言。
敵窺淮漢蹂兩川，君相不得高枕眠。
古人度嶺悲南遷，今人度嶺如登仙。
端溪溪闊山無烟，長腰米白鯽鯇鮮。
山媼采蕉蜑采蠙，羽檄不警徭賦蠲。
黨碑諸賢昔往還，人士盡識洛水源。
廣文下馬春風前，升堂講書鼓鼘鼘。
遠方朋來笈在肩，再拜願預弟子賢。
中庸大學玄又玄，商盤周誥非雕鎸。
燈花兩簷陳俎籩，一一口說手註篇。
霜毫之筆雲濤牋，墨香瓦滑不受研。
下巖古坑石柿填，千夫秉炬入戽泉。
鑱出一片紫玉磚，色如馬肝鵒眼圓。
得之酬直不論錢，乍是對客寒無氈。